再贈硯工楊全長句
作者：方回
朝代：宋

paragraphs: 誰鑿山中龍尾石，遍與人間供翰墨。
蛟螭妬嫉互盤踞，鬼神守護勤呵叱。
苟非其人不輕出，似覺天公深愛惜。
磨硯輕寫俗文章，豈不青蠅污白璧。
硯工具眼如玉工，千巖夜見月貫虹。
懸崖深淵致巨璞，氈包席裹箱奩中。
深藏不敢褻天賜，脅取豈無王與公。
脫使捐金動至百，卒未肯售寧固窮。
客行何來身突兀，作字不媚詩有骨。
此翁謂是謫仙人，開匣再拜獻此物。
乃知楊翁亦奇崛，氣高肯爲勢力屈。
劍與烈士得所歸，天下之寶不可忽。